### NN 74/2025 (30.4.2025.), Statut političke stranke Marko Magdić - Nezavisna lista

POLITIČKE STRANKE

975

Na temelju članka 6. Ustava Republike Hrvatske (»Narodne novine«, broj 56/90, 135/97, 8/98 – pročišćeni tekst, 113/00, 124/00 – pročišćeni tekst, 28/01, 41/01 – pročišćeni tekst, 55/01 – ispravak, 76/10, 85/10 – pročišćeni tekst, 5/14 – Odluka Ustavnog suda Republike Hrvatske) i članka 10. Zakona o političkim strankama (»Narodne novine« br. 76/93., 111/96., 164/98., 36/01., 1/07.), Osnivačka Skupština Marko Magdić – Nezavisna lista 23. veljače 2025. donijela je

STATUT

MARKO MAGDIĆ – NEZAVISNA LISTA

I. OPĆE ODREDBE

Članak 1.

Naziv i sjedište

(1) Naziv stranke je Marko Magdić – Nezavisna lista. Skraćeni naziv je Marko Magdić NL.

(2) Sjedište stranke Marko Magdić – Nezavisna lista je u Općini Križ.

Članak 2.

Područje i pravni okvir djelovanja

(1) Marko Magdić – Nezavisna lista osniva se i upisuje u registar kao politička stranka koja djeluje u Republici Hrvatskoj.

(2) Marko Magdić – Nezavisna lista u inozemstvu djeluje u skladu s pravnim poretkom dotične države.

(3) Marko Magdić – Nezavisna lista je pravna osoba koja za svoje obveze odgovara cjelokupnom svojom imovinom.

Članak 3.

Znak i pečat

(1) Znak na pečatu stranke Marko Magdić – Nezavisna lista sastoji se od riječi: s lijeve strane je stilizirano MM i s desne strane logotip imena i prezimena osnivača stranke Marko Magdić. Ispod imena i prezimena nalazi se deklarativni natpis nezavisna lista.

(2) Pečat je pravokutnog oblika. Format pečata je 38×14 mm. U sredini pečata otisnut je znak stranke, riječi »Marko Magdić NL«.

Članak 4.

Predstavljanje i zastupanje

(1) Stranku Marko Magdić – Nezavisna lista predstavlja i zastupa predsjednik stranke.

(2) U slučaju privremene spriječenosti predsjednika stranku predstavlja i zastupa osoba koju predsjednik ovlasti posebnom odlukom.

(3) Ako se u roku od 90 dana rad Predsjednika i osobe koju je predsjednik ovlastio posebnom odlukom ne vrati u redovnu proceduru, Predsjedništvo je dužno sazvati Skupštinu, ili ga zbog istih razloga može sazvati neko drugo tijelo ili dio članova, sukladno Statutu.

(4) Predsjednik može ovlastiti drugog člana da zastupa i predstavlja stranku.

II. CILJEVI I NAČIN DJELOVANJA

Članak 5.

Ciljevi

Radi ispunjenja svoje svrhe stranka Marko Magdić – Nezavisna lista:

1. zauzima se za sudjelovanje svih građana u društvenim procesima na svim razinama te upućuje građane na pravo neposrednoga ili posrednoga upravljanja svojom državom,

2. promiče građansku svijest o pravu svakodnevnoga utjecanja na izabranu vlast,

3. poštuje višestranačje u kojem demokratska vlast treba odražavati slobodnu volju većine građana,

4. zauzima se za decentralizaciju državnih nadležnosti od lokalnog i regionalnog interesa, koji primjenom načela podrednosti (supsidijarnosti) pripadaju jedinicama lokalne i regionalne samouprave, te pripadajućih financijskih sredstava za njihovo izvršavanje,

5. zauzima se za svekoliki gospodarski, kulturni i demografski razvoj Republike Hrvatske na načelima demokracije, vladavine prava, socijalne pravde i zaštite čovjekove okoline.

Članak 6.

Način djelovanja

Način djelovanja stranke Marko Magdić – Nezavisna lista očituje se u svakodnevnom i sustavnom ostvarenju njegovog Programa, javnim djelovanjem putem tribina i skupova i na sve druge zakonom dopuštene načine.

Članak 7.

Suradnja s drugim strankama i građanskim političkim inicijativama

(1) Marko Magdić – Nezavisna lista surađuje s drugim strankama, građanskim političkim inicijativama, nezavisnim listama i nestranačkim pojedincima u domovini i inozemstvu koji su istoga svjetonazora i sustava vrednota.

(2) Marko Magdić – Nezavisna lista može sudjelovati u osnivanju zajedničkih koalicijskih i koordinacijskih tijela sa političkim strankama koje djeluju na području Republike Hrvatske.

(3) Odluku o suradnji donosi Predsjedništvo na temelju prijedloga Predsjednika.

III. ČLANSTVO

Članak 8.

Članstvo

(1) U članstvo Marko Magdić – Nezavisna lista može se učlaniti svaka punoljetna i poslovno sposobna osoba koja ima državljanstvo Republike Hrvatske i prihvaća Program i odredbe njegova Statuta.

(2) Članom stranke Marko Magdić – Nezavisna lista postaje se upisom u evidenciju članova odlukom koju donosi Predsjedništvo, na temelju prijedloga Predsjednika stranke.

(3) Članstvo u stranci prestaje pisanim zahtjevom člana za istupanje iz stranke ili isključenjem.

(4) Odluku o isključenju člana iz stranke Marko Magdić – Nezavisna lista donosi Predsjedništvo na prijedlog Predsjednika.

Članak 9.

Prava i dužnosti članova

(1) Članovi Marko Magdić – Nezavisna lista imaju pravo:

– birati i biti birani te sudjelovati u radu tijela stranke,

– davati prijedloge, poticaje i mišljenja o radu tijela stranke,

– biti obaviješteni o svim djelatnostima, usvojenim gledištima i odlukama Marko Magdić – Nezavisna lista.

(2) Članovi Marko Magdić – Nezavisna lista dužni su:

– promicati i držati se Programa,

– pridržavati se odredaba Statuta,

– provoditi odluke tijela Marko Magdić – Nezavisna lista,

– čuvati ugled stranke Marko Magdić – Nezavisna lista.

(3) Prava, obveze i odgovornosti svih članova te postupak učlanjenja i sva druga pitanja koja se odnose na članove stranke Marko Magdić – Nezavisna lista, a koja nisu regulirana ovim Statutom, uređuju se Pravilnikom o članstvu kojeg donosi Predsjedništvo.

IV. USTROJ I TIJELA STRANKE

Članak 10.

Ustrojstveni oblici

(1) Marko Magdić – Nezavisna lista svoj unutarnji ustroj u Republici Hrvatskoj usklađuje s njezinim političko-teritorijalnim ustrojem, a sastoji se od sljedećih organizacija: ogranka, općinske, gradske i županijske organizacije.

(2) Temeljni ustrojstveni oblik Marko Magdić – Nezavisna lista je ogranak. Ogranak čine najmanje tri člana. Ogranak ima skupštinu i predsjedništvo ogranka.

(3) Općinska organizacija djeluje na području općine, a sastoji se od ogranaka koji djeluju na području pojedine općine.

(4) Gradska organizacija djeluje na području grada, a sastoji se od ogranaka koji djeluju na području pojedinog grada. Općinske i gradske organizacije imaju svoje skupštine i predsjedništva.

(5) Županijsku organizaciju čine sve općinske i gradske organizacije s područja dotične županije. Županijska organizacija ima svoju skupštinu i predsjedništvo.

(6) Zadaće ustrojstvenih oblika su:

1. raspravljanje o političkim, društvenim, socijalnim, lokalnim i drugim problemima i odlučivanje o svim pitanjima u okviru svojega djelokruga,

2. provođenje stranačke politike, odluka i uputa viših tijela Marko Magdić – Nezavisna lista na području djelovanja ogranka,

3. predlaganje Predsjedništvu Marko Magdić – Nezavisna lista predloženika na izborima za tijela lokalne i područne (regionalne) samouprave,

4. uspostavljanje radnih tijela i povjerenstva za određena pitanja na svom području,

5. djelovanje na širenju članstva.

(7) Odluku o osnivanju i raspuštanju ustrojstvenih oblika donosi Predsjedništvo Marko Magdić – Nezavisna lista.

8) Dok se ne osnuju ustrojstveni oblici Predsjedništvo Marko Magdić – Nezavisna lista može imenovati povjerenike za pojedina područja, te im odrediti ovlasti i zadaće. Mandat članova tijela ustrojstvenih oblika traje četiri godine i može se više puta ponoviti.

(9) Odluku o osnivanju ustrojstvenog oblika donosi Predsjedništvo Stranke, a sva pitanja koja nisu uređena Statutom Stranke, u odnosu na ustrojstvene oblike bit će uređena Pravilnikom o ustrojstvenom obliku Marko Magdić – Nezavisna lista, kojeg donosi Predsjedništvo.

Članak 11.

Tijela stranke

Središnja tijela Marko Magdić – Nezavisna lista su:

– Skupština,

– Predsjedništvo,

– Predsjednik,

– Zamjenik predsjednika,

– Tajnik i

– Nadzorni odbor.

Članak 12.

Skupština

(1) Skupština je najviše tijelo stranke Marko Magdić – Nezavisna lista, a čine ga svi njegovi članovi dok broj članova stranke Marko Magdić – Nezavisna lista ne prijeđe 300 članova, nakon čega Skupštinu čine predstavnici ustrojstvenih oblika Stranke s cijelog područja njenog djelovanja.

(2) Odluku o broju članova Skupštine utvrđuje Predsjedništvo 8 dana prije održavanja Skupštine.

(3) Skupština se saziva prema potrebi, a najmanje jedanput godišnje, a saziva je predsjedništvo stranke.

Izvanrednu sjednicu Skupštine može zatražiti 40 % članova stranke.

(4) Ako Predsjedništvo nije u mogućnosti ili ne želi sazvati sjednicu Skupštine, te svoju odluku ne dostavi predlagateljima 30 dana od dana podnošenja zahtjeva, tada je 40 % članova stranke Marko Magdić – Nezavisna lista ovlašteno sazvati izvanrednu sjednicu Skupštine.

(5) Poziv, prijedlog dnevnog reda i prijedlog poslovnika za sjednicu Skupštine mora biti upućen svim članovima najmanje 8 dana prije održavanja Skupštine.

(6) Sjednica Skupštine se može održati i elektronskim putem.

(7) Rad Skupštine stranke Marko Magdić – Nezavisna lista uređuje se Poslovnikom.

Članak 13.

Odlučivanje Skupštine

(1) Odluke Skupštine su pravovaljane ako je zasjedanju nazočilo više od polovice ukupnog broja članova Skupštine (u daljnjem tekstu: članovi Skupštine).

(2) Skupština odlučuje većinom glasova nazočnih članova Skupštine.

Članak 14.

Ovlasti Skupštine

Skupština stranke Marko Magdić – Nezavisna lista:

– donosi i mijenja Statut i Program,

– utvrđuje temeljne smjernice politike stranke,

– bira i razrješuje Predsjednika, zamjenika predsjednika i tajnika,

– bira i razrješuje 2 – 4 člana Predsjedništva,

– bira i razrješuje Nadzorni odbor,

– bira, potvrđuje i razrješuje sve potrebne službe Skupštine stranke Marko Magdić – Nezavisna lista tijekom zasjedanja,

– raspravlja o izvješćima Predsjedništva i drugih tijela stranke te daje smjernice za daljnji rad.

Članak 15.

Izbor članova središnjih tijela stranke

(1) Skupština bira predsjednika stranke Marko Magdić – Nezavisna lista javnim glasovanjem, ako drukčije ne odluči na samoj sjednici, a predloženici mogu biti samo redoviti članovi.

(2) Predloženici prije izbora iznose pred skupštinom stranke glavne odrednice svojega programa. Predsjednikom postaje onaj predloženik koji nakon jednog ili eventualnog drugog kruga (u kojeg ulaze dva kandidata s najviše glasova dobivenih u prvom krugu) dobije natpolovičnu većinu glasova nazočnih članova skupštine.

(3) Izbor zamjenika predsjednika i tajnika provodi se na isti način kao i izbor predsjednika, a izbor predviđenih članova svih tijela stranke Marko Magdić – Nezavisna lista bira se tako da članovima postaju oni koji su dobili najveći broj glasova u odnosu na predviđen broj mjesta u središnjim tijelima.

(4) Izborni postupak podrobnije se utvrđuje Poslovnikom o radu Skupštine.

Članak 16.

Predsjedništvo

(1) Predsjedništvo stranke Marko Magdić – Nezavisna lista ima od 5 do 7 članova.

(2) Predsjedništvo čine predsjednik, zamjenik predsjednika, tajnik te članovi Predsjedništva izabrani na Skupštini. Predsjednik, zamjenik predsjednika i tajnik stranke Marko Magdić – Nezavisna lista su po položaju predsjednik, zamjenik predsjednika i tajnik Predsjedništva.

(3) Predsjednik ili Predsjedništvo stranke Marko Magdić – Nezavisna lista može, zbog potreba proširenja svojega djelovanja, svojem sastavu priključiti nove članove iz reda članova stranke Marko Magdić – Nezavisna lista, ali ne više od 1/3 članova Predsjedništva.

(4) Sjednica Predsjedništva se može održati i elektronskim putem.

(5) O izboru dodatnih članova koji se priključuju Predsjedništvu odlučuje Predsjedništvo većinom glasova svih članova Predsjedništva na prijedlog Predsjednika.

Članak 17.

Ovlasti Predsjedništva

Predsjedništvo stranke Marko Magdić – Nezavisna lista:

– saziva Skupštinu stranke Marko Magdić – Nezavisna lista,

– donosi sve odluke nužne za djelovanje stranke Marko Magdić – Nezavisna lista, koje nisu u nadležnosti Skupštine

– osniva razna radna tijela potrebna za funkcionalno djelovanje stranke Marko Magdić – Nezavisna lista,

– raspravlja i odlučuje o svim političkim pitanjima i aktivnostima,

– brine se o novčanim sredstvima potrebnim za djelovanje stranke Marko Magdić – Nezavisna lista,

– usvaja financijski plan i završni račun,

– odlučuje o osnivanju i raspuštanju ustrojstvenih oblika stranke,

– podnosi izvješća Skupštini o svom radu,

– donosi odluku o promjeni adrese sjedišta stranke Marko Magdić – Nezavisna lista,

– odlučuje i o drugim pitanjima bitnim za ostvarenje ciljeva stranke Marko Magdić – Nezavisna lista koji su predviđeni ovim statutom.

Članak 18.

Odlučivanje Predsjedništva

(1) Sjednicu Predsjedništva saziva i vodi predsjednik stranke Marko Magdić – Nezavisna lista, a u njegovoj odsutnosti ili spriječenosti zamjenik predsjednika.

(2) Svaka je sjednica valjana ako joj nazoči natpolovična većina članova, a svaka odluka se donosi natpolovičnom većinom glasova svih nazočnih članova.

(3) Na poziv Predsjedništva na sjednicama, bez prava glasa, mogu nazočiti i druge osobe kao gosti.

Članak 19.

Ovlasti Predsjednika

Predsjednik stranke Marko Magdić – Nezavisna lista:

– predstavlja i zastupa stranku Marko Magdić – Nezavisna lista,

– potpisuje akte Skupštine i Predsjedništva,

– brine o poštivanju i izvršavanju odluka koje je donijela Skupština,

– usklađuje i potiče suradnju svih središnjih tijela,

– donosi Odluku o izbornim ili poslijeizbornim koalicijama kao i drugim oblicima suradnje s drugim političkim strankama,

– potpisuje kandidacijske liste i kandidaturu za sve ustrojstvene oblike rada, ili ovlašćuje osobu koja će umjesto Predsjednika obavljati potpisivanje istih,

– saziva i vodi sjednice predsjedništva stranke Marko Magdić – Nezavisna lista.

Članak 20.

Zamjenik predsjednika

(1) Stranka Marko Magdić – Nezavisna lista ima zamjenika predsjednika kojeg bira Skupština stranke Marko Magdić – Nezavisna lista.

(2) Zamjenik predsjednika pomaže u radu predsjedniku stranke i Predsjedništvu, osnivanju ogranaka i općinskih, gradskih i županijskih organizacija i utvrđivanju prijedloga koji se upućuju Predsjedništvu.

Članak 21.

Tajnik

(1) Stranka Marko Magdić – Nezavisna lista ima tajnika kojeg bira Skupština stranke Marko Magdić – Nezavisna lista.

(2) Tajnik stranke sudjeluje u pripremi i radu središnjih tijela stranke, koordinira rad središnjih tijela stranke, vodi evidenciju članstva stranke, te obavlja poslove organizacijske, administrativne, stručne i političke prirode u skladu s ovlastima koje mu povjeri Predsjednik ili Predsjedništvo stranke.

Članak 22.

Nadzorni odbor

(1) Nadzorni odbor stranke Marko Magdić – Nezavisna lista ima 3 člana.

(2) Članovi Nadzornoga odbora stranke Marko Magdić – Nezavisna lista ne mogu biti članovi ni jednoga drugoga središnjeg tijela stranke Marko Magdić – Nezavisna lista.

(3) Članove Nadzornog odbora bira Skupština, a predsjednika biraju članovi Odbora između sebe na prvoj sjednici odmah po završetku Skupštine.

Članak 23.

Poslovi Nadzornog odbora

Nadzorni odbor obavlja poslove:

– prati redovno financijsko poslovanje stranke Marko Magdić – Nezavisna lista obavljajući pregled poslovnih knjiga,

– prati pravne okvire djelovanja stranke Marko Magdić – Nezavisna lista,

– nadzire provedbu Statuta i ostalih akata stranke Marko Magdić – Nezavisna lista.

Članak 24.

Odlučivanje Nadzornog odbora

(1) Sjednice Nadzornog odbora saziva predsjednik stranke, a može ih sazvati i 1/3 članova Nadzornog odbora.

(2) Nadzorni odbor valjano zasjeda ako mu je prisutna natpolovična većina članova Nadzornog odbora. Sve odluke donose se natpolovičnom većinom svih nazočnih članova.

Članak 25.

Trajanje mandata, ostavke i opozivi

(1) Mandat svih tijela stranke Marko Magdić – Nezavisna lista i njegovih članova traje četiri godine, a članovima koji su priključeni Predsjedništvu do isteka mandata toga tijela.

(2) Član svakoga tijela pisanu ostavku podnosi tijelu koje ga je izabralo, a obavijest o tome istodobno dostavlja tijelu kojega je bio član.

(3) Podnošenjem ostavke član stranke se više ne smatra aktivnim članom tijela u koje je bio izabran, pa mu se više ne mora dostavljati poziv na sjednice, niti se ubraja u kvorum.

(4) Tijelo može nastaviti raditi sve dok je broj članova veći od polovice najmanjeg broja članova predviđenih statutom.

V. ZAVRŠNE ODREDBE

Članak 26.

Financiranje

Marko Magdić – Nezavisna lista radi ostvarivanja svojih političkih ciljeva stječe prihode od članarine, dragovoljnih priloga (donacija), izdavačke djelatnosti i drugih zakonom dopuštenih izvora.

Članak 27.

Cjelovitost i tumačenje

(1) Sva pitanja koja ovim statutom nisu stavljena u nadležnost pojedinog tijela stranke Marko Magdić – Nezavisna lista, stavljaju se u nadležnost Predsjedništva.

(2) Svi akti i odluke stranke Marko Magdić – Nezavisna lista moraju biti u skladu s ovim statutom.

(3) Tumačenje ovog Statuta daje Predsjedništvo.

Članak 28.

Izmjene i dopune Statuta

(1) Prijedlog izmjena i dopuna Statuta mogu podnijeti središnja tijela stranke Marko Magdić – Nezavisna lista.

(2) Raspravu o izmjenama i dopunama Statuta provodi Predsjedništvo, a ako ono to ne provede, raspravu provodi sazivatelj Skupštine, nakon čega se prijedlog upućuje Skupštini na odlučivanje.

Članak 29.

Sve što nije regulirano ovim Statutom bit će regulirano Pravilnicima koje će donijeti Predsjedništvo stranke.

Članak 30.

Prestanak

(1) Stranka može prestati djelovati u skladu sa zakonom kojim se uređuju političke stranke.

(2) Odluku o prestanku rada stranke donosi Skupština stranke dvotrećinskom većinom članova.

(3) Odlukom iz prethodnog stavka odlučit će se o imovini stranke.

(4) Ako Skupština u odluci o prestanku stranke Marko Magdić – Nezavisna lista ne odredi kome će pripasti imovina, tada ona pripada Republici Hrvatskoj.

Članak 31.

Stupanje na snagu

Ovaj Statut stupa na snagu danom donošenja.

Predsjednik
 Marko Magdić, v. r.